與甯節推游聘君亭邂逅廣漢同游分題得聘字
作者：彭汝礪
朝代：宋

paragraphs: 漢衰至桓靈，王室既不競。
豪杰死黨錮，奸嬖偷權柄。
娟娟彼孺子，德譽南州盛。
耕稼以自食，羞詣安車聘。
彼非硜硜者，而欲爲奇行。
未能比禹稷，夫豈慙蘧甯。
我登斯亭上，悠悠發幽興。
高山知仰止，池水不可泳。
魚戲芙蓉花，鳬雜參差荇。
嗟嘆之不足，俛仰成諷詠。